32000L0003
L 053/1
JURNALUL OFÍCIAL AL UNIUNII EUROPENE
DIRECTIVA 2000/3/CE A COMISIEI
din 22 februarie 2000
de adaptare la progresul tehnic a Directivei 77/541/CEE a Consiliului privind centurile de siguranță și sistemele de reținere ale autovehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată de Directiva 98/91/CE a Parlamentului European și a Consiliului (2),
având în vedere Directiva 77/541/CEE a Consiliului din 28 iunie 1977 privind apropierea legislațiilor statelor membre referitoare la centurile de siguranță și la sistemele de reținere ale autovehiculelor (3), astfel cum a fost modificată de Directiva 96/36/CE a Comisiei (4) și, în special, articolul 10 al celei dintâi,
întrucât:
(1)
Directiva 77/541/CEE este una dintre directivele speciale ale procedurii de omologare CE de tip care a fost stabilită prin Directiva 70/156/CEE. În consecință, prevederile Directivei 70/156/CEE privind sistemele, componentele și unitățile tehnice separate ale vehiculelor se aplică Directivei 77/541/CEE.
(2)
În lumina progresului tehnic, este posibilă îmbunătățirea protecției pasagerilor prin solicitarea instalării centurilor de siguranță în trei puncte cu retractoare pentru toate locurile autovehiculelor din categoria M1.
(3)
Prin Decizia 97/836/CE a Consiliului (5), Comunitatea a aderat la acordul Comisiei Economice pentru Europa a Organizației Națiunilor Unite (CEE) privind adoptarea de condiții tehnice uniforme pentru vehiculele cu roți, echipamentele și subansamblurile ce pot fi montate sau utilizate pe vehiculele cu roți, precum și condițiile pentru recunoașterea reciprocă a omologărilor acordate pe baza acestor cerințe, acord adoptat la Geneva la 20 martie 1958 și revizuit la 16 octombrie 1995.
(4)
Prin aderarea la acordul revizuit, Comunitatea a fost de acord cu o listă definită a reglementărilor stabilite în temeiul acestui acord. Această listă include Regulamentul nr. 44 CEE-ONU privind omologarea sistemelor de reținere pentru ocupanții copii ai autovehiculelor cu motor (sistem de reținere pentru copii).
(5)
Este recomandabilă includerea cerințelor privind protecția copiilor și, în consecință, modificarea anexelor la Directiva 77/541/CEE prin introducerea cerințelor specifice pentru sistemele de reținere pentru copii în temeiul Regulamentului nr. 44 CEE-ONU. Din motive de claritate, întregul text al anexelor la Directiva 77/541/CEE ar trebui înlocuit.
(6)
Măsurile prevăzute în această directivă sunt conforme cu avizul Comitetului pentru adaptarea la progresul tehnic instituit prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Anexele la Directiva 77/541/CEE se înlocuiesc cu textele prevăzute în anexa la prezenta directivă.
Articolul 2
(1) Începând cu 1 octombrie 2000, statele membre:
-
nu pot să refuze acordarea omologării CE sau a omologării naționale unui tip de autovehicul, centură de siguranță, sistem de reținere sau sistem de reținere pentru copii;
-
nu pot să interzică înmatricularea, vânzarea sau introducerea în circulație a vehiculelor ori vânzarea sau introducerea în circulație a centurilor de siguranță, a sistemelor de reținere sau a sistemelor de reținere pentru copii;
din motive legate de centurile de siguranță și de sistemele de reținere, dacă centurile de siguranță și sistemele de reținere sau sistemele de reținere pentru copii îndeplinesc cerințele Directivei 77/541/CEE, astfel cum a fost modificată prin prezenta directivă.
(2) Începând cu 1 octombrie 2000, statele membre:
-
nu mai acordă omologări CE de tip;
-
pot refuza acordarea omologării naționale,
pentru un tip de vehicul, în cazul în care nu sunt îndeplinite cerințele Directivei 77/541/CEE, modificată prin prezenta directivă, în ceea ce privește sistemele de reținere pentru copii și instalarea centurilor de siguranță pentru toate locurile din vehiculele M1, incluzând, acolo unde sunt instalate, și sistemele integrate de reținere pentru copii.
Cu toate acestea, cerința pentru centurile de siguranță în trei puncte pentru toate locurile de la vehiculele M1 intră în vigoare la 1 aprilie 2002. Până la această dată, cerințele pentru dispozitivul centurii de siguranță pentru vehiculele M1 sunt cele prevăzute în anexa XV la Directiva 77/541/CEE.
(3) Începând cu 1 octombrie 2002, statele membre:
-
vor considera certificatele de conformitate care însoțesc vehiculele noi din categoria M1, în temeiul Directivei 70/156/CEE, ca nemaifiind valabile în sensul articolului 7 alineatul (1) din această directivă și vor refuza înmatricularea, vânzarea sau introducerea în circulație a vehiculelor noi care nu sunt însoțite de un certificat valabil de conformitate în temeiul Directivei 70/156/CEE, cu excepția cazurilor în care sunt invocate prevederile articolului 8 alineatul (2) din această directivă.
-
pot refuza înmatricularea, vânzarea sau introducerea în circulație a vehiculelor noi din categoriile N1 și M2 cu o masă nu mai mare de 3,5 tone în ceea ce privește sistemele de reținere integrate pentru copii, acolo unde acestea sunt instalate,
din motive legate de centurile de siguranță și de sistemele de fixare, în cazul în care nu sunt îndeplinite cerințele Directivei 77/541/CEE, astfel cum a fost modificată prin prezenta directivă.
Cu toate acestea, cerința pentru centurile de siguranță în trei puncte pentru toate locurile din vehiculele M1 se va aplica de la 1 octombrie 2004. Până la această dată, cerințele pentru dispozitivul centurii de siguranță pentru vehiculele M1 sunt cele prevăzute în anexa XV la Directiva 77/541/CEE.
(4) De la 1 ianuarie 2001, cerințele Directivei 77/541/CEE privind sistemele integrate de reținere pentru copii montate ca echipament original al vehiculului, astfel cum au fost modificate prin prezenta directivă, se aplică în sensul articolului 7 alineatul (1) din Directiva 70/156/CEE.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 septembrie 2000. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directiva intră în vigoare a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, … 2000.